**PONTSZERZÉSRE KÉSZÜL A HÉTVÉGÉN A HUNGARORINGEN A LEXUS**

**Most hétvégén, szeptember 1.-2. között kerül megrendezésre a** [**Hungaroringen**](https://www.blancpain-gt-series.com/event/103/austria-or-hungary--august-2017--tba) **a** [**Blancpain GT versenysorozat**](https://hungaroring.hu/hu/esemenyek/blancpain-gt-series) **idei évadának nyolcadik futama. Az legszínesebb márkakínálatot felvonultató versenysorozatban jelenleg harmadik helyen álló Emil Frey Lexus Racing pontokért jön Budapestre, így kemény csatára készülnek a Lexus RC F GT3-as erőgépekkel.**

Az öthetes nyári pihenő után újra feldübörögnek a motorok: a Blancpain GT Series Sprint Cup negyedik futamán, Mogyoródon kemény küzdelemre számít [Emil Frey Lexus Racing](http://lexus.emilfreyracing.com/index.php?id=80) legénysége. Az időzítés már csak azért is sorsszerű, mert épp a napokban érkezett meg hazánkba a limitált szériás, Magyarországon csupán egyetlen példányban forgalomba kerülő különleges, 477 lóerős RC F Annyiversary Edition. A matt szürke fényezésnek és a karbonbetéteknek hála még vadabb külsejű modell talán a legközelebb áll ahhoz, amennyire utcai versenyautó közel lehet egy pályaversenyre fejlesztett erőgéphez.

A Spa-ban történt komoly balesetet követően a svájci Emil Frey Racing csapat számára a Hungaroringen rendezett verseny egyben nagy visszatérést is jelent. Stéphane Ortelli jelenlegi egészségi állapota miatt most a hosszútávú futamokon versenyző Markus Palttala veszi át a monacói pilóta helyét a 114. rajtszámú Lexus RC F GT3 volánjánál. Az Emil Frey Lexus Racing vegyes érzelmekkel kezdte meg a nyári szünetet. Bár a csapat nagyon elégedett volt azzal, hogy a 14. rajtszámú autó 13. helyen ért célba a Total 24 Hours of Spa futamon, mindannyian tudták, hogy hatalmas munka vár rájuk: a Japánból küldött alkatrészekből teljesen újjá kellett építeni a 114. rajtszámú gépet. Így aztán nyaralás helyett a csapat nekilátott, hogy mindkét Lexus RC F GT3-ast gondosan felkészítsék a budapesti versenyre.

*„A sokkhatás még mindig erős, de mindannyian örömmel látjuk, hogy Stéphane a gyógyulás útjára lépett. Mivel még nem érzi magát elég fittnek, és egyelőre nem szabad fölösleges kockázatot vállalnia, most nem ő áll rajthoz Budapesten, hanem hosszútávú versenyzőnk, Markus Palttala. Szeretnék köszönetet mondani az egész csapatnak a Spa óta elvégzett kemény és szakadatlan munkáért; erőfeszítéseiknek köszönhetően nemcsak a 14-es autó versenykész, hanem testvére, a 114-es gép is.”* - fogalmaz Lorenz Frey-Hilti, az Emil Frey Racing csapatfőnöke.

A Formula 1-es Hungaroring (a pilóták közt az egyik elképesztően szűk és intenzív lassítást igénylő kanyar miatt becenevén a ’Miki egér pálya’) keskeny és kanyargós aszfaltcsíkja 4,3 kilométer hosszú. Az Emil Frey Lexus Racing csapat tavaly már szerzett itt némi ismeretet és tapasztalatot, amikor részt vettek az itt rendezett International GT Open futamon.

*„Tavaly jó eredménnyel, negyedik helyen zártuk az első menetet, de a másodikban hamar kiestünk egy ütközés miatt.”* – meséli Lorenz Frey-Hilti. „*A Hungaroring nem a csapat és a Lexus RC F GT3 kedvence, bár az elmúlt hónapok folyamatos, kemény erőfeszítésének köszönhetően jó hangulatban várjuk a rajtot, és szerintem jó esélyünk van arra, hogy értékes pontokat szerezzünk mindkét futamon.”*

A negyedik Sprint Cup hétvégét augusztus 31. és szeptember 2. között rendezik meg Mogyoródon. Az időmérők szombaton 09:40 órakor kezdődnek; az első futam mezőnye 14:45-kor startol, a második menet pedig vasárnap 15:30 órakor kezdődik. Mindkét futam élőben is követhető a következő linken: [www.blancpain-gt-series.com/watch-live](https://emilfreyracing.us7.list-manage.com/track/click?u=18b11dd7a589d7643e3424e6b&id=c1927736e7&e=7a7d2897e1)

**Albert Costa Balboa**

„*Magyarországon ilyenkor nagy a meleg, úgyhogy forró hétvége vár ránk. Jól érzem magam, és egész nyáron keményen edzettem, így már izgatottan várom a hónap első versenyét. Biztos, hogy jó formában leszünk, hiszen tavaly is negyedik helyet szereztünk.”*

**Christian Klien**

*„Már nagyon izgatott vagyok az előttünk álló futamok miatt, és alig várom, hogy rajthoz állhassak. Nagyon szeretek a Hungaroringen autózni; ez a pálya nagyon technikás, és egy pillanatnyi lazítást sem enged. A Lexus RC F GT3 jól fog működni, mi pedig megpróbáljuk vele begyűjteni a lehető legtöbb pontot.”*

**Markus Palttala**

*„Olyan lehetőség ez, aminek nem igazán örülök, mivel nagyon sajnálom, hogy Stépane-nak több időre van szüksége, hogy felépüljön a balesetéből. A legjobbakat kívánom neki, és szeretném minél hamarabb egy versenyautó volánja mögött látni őt. Természetesen készségesen beugrottam a helyére, úgyis túl hosszúra nyúlt már a nyári szünetem, és az is jó érzés, hogy visszatérhetek a Sprint Cup sorozatba. Nem igazán tudom, mire számíthatok ezen a hétvégén, azt viszont tudom, hogy a szerelők remekül felkészítették az autót a futamra – így hát Normannak és nekem illene jó eredménnyel meghálálni a kemény munkájukat.”*

**Norbert Siedler**

*„Örülök, hogy végre véget ért a nyári pihenő. Stéphane sajnos nincs még elég jól ahhoz, hogy rajthoz állhasson a Hungaroringen. Gyors felépülést kívánok neki, és azt, hogy minél előbb újra versenyezhessen. Nagyon örülök, hogy Marcussal oszthatom meg az autót. Mindent beleadunk majd, hogy az élen száguldhassunk. Nagyon köszönöm az egész csapatnak, hogy keményen dolgoztak, és így egy új autóval vághatunk neki a versenynek.”*

###

**További információ:**

**Varga Zsombor**

PR manager

Toyota Central Europe Kft.

Tel.: +36-70-4000-990

E-mail: zsombor.varga@toyota-ce.com